Campania lui Trump strânge în premieră mai multe fonduri decât echipa lui Biden
Campania preşedintelui american Joe Biden pentru alegerile din noiembrie, la care acesta speră să obţină un nou mandat, a rămas pentru prima dată în luna aprilie în urma echipei rivale a lui Donald Trump la capitolul strângerii de fonduri, transmite Reuters, citată de Agerpres.
Campania lui Biden şi Comitetul naţional democrat au strâns în aprilie peste 51 de milioane de dolari, adică mai puţin decât totalul de 90 de milioane realizat în martie şi decât cele 76 de milioane de dolari pe care au anunţat că le-au colectat în aprilie fostul preşedinte republican şi Comitetul naţional republican (RNC), potrivit cifrelor anunţate luni seara.
Trump şi-a asigurat în martie nominalizarea Partidului Republican şi poate strânge fonduri împreună cu RNC, coprezidat de nora sa Lara Trump.
La încasările sale din aprilie au contribuit în mare măsură cele 50,5 milioane colectate la un eveniment cu donatori organizat la Palm Beach, în Florida, oraşul investitorului miliardar John Paulson, privit ca potenţial ministru al finanţelor într-o viitoare administraţie Trump.
Campania lui Trump a subliniat într-un comunicat că suma colectată în aprilie este „deosebit de remarcabilă având în vedere că (fostul preşedinte) a fost izolat într-o sală de tribunal timp de aproape nouă ore pe zi în ultimele patru săptămâni, pentru a combate Procesul lui Biden”.
Biden şi Trump sunt la egalitate în sondajele de opinie pe plan naţional, Trump fiind însă în avantaj în state care joacă un rol decisiv în scrutinul prezidenţial. De asemenea, în probleme legate de economie, cum ar fi inflaţia, Trump este mai bine cotat decât Biden.
Campania lui Biden a insistat la rândul ei că suma totală din strângere de fonduri, de 192 de milioane de dolari la sfârşitul lui aprilie, reprezintă un record pentru un candidat democrat în această etapă, cu mai puţin de şase luni înainte de scrutinul din 5 noiembrie.
La strângerea sumei record din martie au contribuit discursul său privind Starea Uniunii, o campanie-fulger în opt state şi un eveniment organizat la New York la care au participat foştii preşedinţi democraţi Bill Clinton şi Barack Obama.
În iunie, campania lui Biden a planificat un alt eveniment major de strângere de fonduri, la Los Angeles, la care sunt invitaţi George Clooney şi Julia Roberts.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank© 2024 G4Media.ro - Toate drepturile rezervate
Acest site foloseşte cookie-uri.
Website găzduit de Presslabs.